CELEX: 62011TN0551
Language: mt
Date: 2011-10-19 00:00:00
Title: Kawża T-551/11: Rikors ippreżentat fid- 19 ta’ Ottubru 2011 — BSI vs Il-Kunsill

17.12.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 370/28
            
         Rikors ippreżentat fid-19 ta’ Ottubru 2011 — BSI vs Il-Kunsill
   (Kawża T-551/11)
   2011/C 370/46
   Lingwa tal-kawża: it-Taljan
   
      Partijiet
   
   
      Rikorrenti: Brugola Service International Srl (BSI) (Cassano Magnago, l-Italja) (rappreżentanti: S. Baratti u M. Farneti, avukati)
   
      Konvenut: Il-Kunsill tal-Unjoni Ewropea
   
      Talbiet
   
   Ir-rikorrenti titlob lill-Qorti Ġenerali jogħġobha:
   
               —
            
            
               tannulla r-Regolament ta’ Implimentazzjoni tal-Kunsill (UE) Nru 723/2011, tat-18 ta’ Lulju 2011, li jestendi d-dazju anti-dumping definittiv impost mir-Regolament (KE) Nru 91/2009 fuq l-importazzjonijiet ta’ ċerti qfieli tal-ħadid u tal-azzar li joriġinaw fir-Repubblika Popolari taċ-Ċina għall-importazzjonijiet ta’ ċerti qfieli tal-ħadid u tal-azzar ikkunsinjati mill-Malasja, kemm jekk iddikjarati li joriġinaw mill-Malasja kif ukoll jekk le (ĠU L 194, p. 6).
            
         
               —
            
            
               tiddikjara r-Regolament tal-Kunsill (KE) Nru 1225/2009, tat-30 ta’ Novembru 2009, dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea, bħala inapplikabbli skont l-Artikolu 277 TFUE (ĠU L 343, p. 51).
            
         
               —
            
            
               tiddikjara r-Regolament tal-Kunsill (KE) Nru 91/2009, tas-26 ta’ Jannar 2009, li jimponi dazju anti-dumping definittiv fuq ċerti qfieli tal-ħadid jew tal-azzar li joriġinaw mir-Repubblika Popolari taċ-Ċina, bħala inapplikabbli skont l-Artikolu 277 TFUE (ĠU L 29, p. 1).
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti titlob l-annullament tar-Regolament ta’ Implimentazzjoni tal-Kunsill (UE) Nru 723/2011 abbażi tal-Artikolu 263 TFUE, peress li legalment u b’mod loġiku huwa bbażat fuq ir-Regolament (KE) Nru 1225/2009 u fuq ir-Regolament (KE) Nru 91/2009, li n-nuqqas ta’ applikabbiltà tagħhom skont l-Artikolu 277 hija invokata abbażi tal-motivi segwenti:
   
               (1)
            
            
               L-ewwel motiv huwa bbażat fuq l-illegalità tar-Regolament (KE) Nru 1225/2009 u, konsegwentement, tar-Regolament (KE) Nru 91/2009, minħabba ksur ta’ liġi u tal-Artikoli 6(10) u 9(2) tal-Ftehim Anti-Dumping tal-WTO sa fejn jimponi dazju fuq livell nazzjonali għall-fornituri stabbiliti f’pajjiżi li ma għandhomx ekonomija tas-suq u li ma jurux li jissodisfaw il-kundizzjonijiet tal-Artikolu 9(5) tar-Regolament (KE) Nru 1225/2009.
            
         
               (2)
            
            
               It-tieni motiv huwa bbażat fuq l-illegalità tar-Regolament (KE) Nru 91/2009 minħabba nuqqas ta’ motivazzjoni u żball manifest ta’ evalwazzjoni, peress li l-Kummissjoni, b’mod żbaljat, issuġġettat l-għoti tat-trattament individwali għall-prova, min-naħa tal-produtturi Ċiniżi, tal-osservanza tal-kundizzjonijiet stabbiliti fl-Artikolu 9(5) tar-Regolament (KE) Nru 1225/2009, bi ksur tal-Artikoli 6(10) u 9(2) tal-Ftehim Anti-Dumping tal-WTO.
            
         
               (3)
            
            
               It-tielet motiv huwa bbażat fuq l-illegalità tal-interpretazzjoni mogħtija, fir-Regolament (KE) Nru 91/2009, tal-kunċett ta’ “proporzjon kbir” tal-produzzjoni Komunitarja skont l-Artikolu 4(1) tar-Regolament (KE) Nru 1225/2009, minħabba ksur tal-liġi peress li din tmur kontra l-Artikoli 4(1) u 3(1) tal-Ftehim Anti-Dumping tal-WTO, kif ukoll minħabba żball manifest ta’ evalwazzjoni.
            
         
               (4)
            
            
               Ir-raba’ motiv huwa bbażat fuq l-illegalità tar-Regolament (KE) Nru 91/2009 minħabba ksur ta’ liġi u tal-Artikoli 2(4), 6(2) u (4) tal-Ftehim Anti-Dumping tal-WTO, kif ukoll tal-Artikoli 2(10), 6(8), 20(2) u (4) tar-Regolament (KE) Nru 1225/2009, kif ukoll minħabba żball manifest ta’ evalwazzjoni, peress li l-Kummissjoni stabbilixxiet il-marġni ta’ dumping abbażi ta’ paragun mhux xieraq bejn il-valur normali u l-prezz tal-esportazzjoni, mingħajr ma kkomunikat lill-produtturi tar-Repubblika Popolari taċ-Ċina, kemm jista’ jkun malajr, l-informazzjoni neċessarja sabiex tiżgura l-eżerċizzju tad-drittijiet tad-difiża tagħhom.
            
         
               (5)
            
            
               Barra minn hekk, ir-rikorrenti tinvoka l-illegalità tar-Regolament ta’ Implimentazzjoni (UE) Nru 723/2011, peress li dan huwa vvizjat minn nuqqas ta’ investigazzjoni u ta’ motivazzjoni, peress li l-Kummissjoni ma pprovdietx l-informazzjoni dwar il-prezzijiet medji tal-esportazzjonijiet, dwar il-prodotti u l-kategoriji kummerċjali li abbażi tagħhom il-valur normali ġie stabbilit, u l-marġni ta’ dumping hekk ikkalkolat.